[pic] | COMISIA COMUNITĂŢILOR EUROPENE |

Bruxelles, 22.7.2009

COM(2009) 381 final

Propunere de

DECIZIE A CONSILIULUI

privind poziția pe care Comunitățile și statele membre urmează să o adopte în cadrul Consiliului de cooperare instituit prin Acordul de parteneriat și cooperare de stabilire a unui parteneriat între Comunitățile Europene și statele membre ale acestora, pe de o parte, și Ucraina, pe de altă parte, cu privire la adoptarea Recomandării privind punerea în aplicare a Programului de asociere UE-Ucraina și a Deciziei de instituire a unui comitet mixt

EXPUNERE DE MOTIVE

În ultimii ani, politica europeană de vecinătate (PEV) a permis Uniunii Europene și partenerilor săi să realizeze progrese privind consolidarea cooperării lor, precum și în ceea ce privește o mai bună adaptare a cooperării în funcție de nevoile și ambițiile privind reformarea ale partenerilor. Conlucrarea cu Ucraina s-a intensificat într-o asemenea măsură încât aprofundarea deosebită a relațiilor cu UE se justifică pe deplin.

În 1994 s-au stabilit primele relații contractuale dintre Ucraina și UE, prin semnarea de către părți a Acordului bilateral de parteneriat și cooperare UE-Ucraina. Acordul a intrat în vigoare în 1998. În contextul creării PEV, UE și Ucraina au ales să își dezvolte relațiile prin intermediul Planului de acțiune UE-Ucraina, adoptat în februarie 2005. Punerea în aplicare a acestuia a fost monitorizată atât de către cele două părți, cât și de către Comisia Europeană, prin intermediul rapoartelor anuale privind progresele realizate.

În martie 2007, UE și Ucraina au inițiat negocieri cu privire la încheierea unui nou acord: un acord de asociere care să înlocuiască Acordul de parteneriat și cooperare din 1998 și să fie mai cuprinzător decât acesta. După aderarea Ucrainei la Organizația Mondială a Comerțului, negocierile au inclus și o componentă privind instituirea unei zone de liber-schimb aprofundate și cuprinzătoare cu UE. În momentul redactării prezentului document, negocierile privind acordul de asociere erau în desfășurare, procesul de ratificare putându-se derula pe parcursul a mai multor ani înainte ca acordul să intrare în vigoare în întregime.

În concluziile sale din februarie 2008, Consiliul a subliniat rolul central al planurilor de acțiune în aducerea mai aproape de UE a partenerilor acesteia. Planurile de acțiune oferă un conținut operațional relațiilor contractuale dintre UE și partenerii acesteia, devenind totodată puncte de referință pentru comunitatea țărilor donatoare. Noi instrumente sunt necesare odată cu aprofundarea acestor relații și având în vedere că unele obiective sunt realizate în timp ce se convine asupra unor noi obiective. Cerințele preliminare sunt: o bază suficientă pentru punerea în aplicare a planului de acțiune existent, progrese demonstrate în punerea în aplicare, și dovezi privind valori și interese comune. Summitul UE-Ucraina de la Paris, din septembrie 2008, a salutat faptul că, de la adoptarea Planului de acțiune UE-Ucraina în 2005, parteneriatul dintre părți a avansat în mod considerabil, în toate domeniile de interes comun.

Pe baza celor menționate anterior și avându-se în vedere progresele substanțiale în cadrul negocierilor privind acordul de asociere, în cadrul summitului s-a solicitat dezvoltarea unui nou instrument practic de înlocuire a Planului de acțiune UE-Ucraina.

În decembrie 2008 au fost inițiate negocieri privind acest instrument, numit Program de asociere, care urmează să înlocuiască actualul plan de acțiune, să pregătească și să faciliteze punerea în aplicare timpurie a noului Acord de asociere UE-Ucraina, odată ce acesta va intra în vigoare.

Experiența cumulată pe parcursul punerii în aplicare a planului de acțiune sugerează că ar fi mai adecvată adoptarea unui document care să fie calibrat mai îndeaproape la ambițiile și capacitățile țărilor partenere, promovând în același timp progrese realizabile către convergența în materie de reglementare cu legislația și standardele UE. Principalele caracteristici ale planurilor de acțiune, și anume faptul că sunt specifice, limitate în timp și orientate către acțiune, trebuie menținute și îmbunătățite.

Prin analogie cu procedurile adoptate pentru aprobarea planurilor de acțiune din cadrul PEV, în special a Planului de acțiune UE-Ucraina (în cadrul concluziilor Consiliului din 14 iunie 2004), Programul de asociere va fi aprobat de către Consiliu și ulterior aprobat de Consiliul de cooperare respectiv. Prin urmare, Comisia Europeană atașează prezentului document textul unei propuneri de decizie a Consiliului privind poziția care urmează să fie adoptată de Comunități și statele membre ale acestora în cadrul consiliului de cooperare UE-Ucraina cu privire la adoptarea Recomandării privind punerea în aplicare a Programului de asociere, din anexă.

În plus, se impune instituirea unui comitet pentru a evalua progresele realizate în punerea în aplicare a programului de asociere, precum și prioritățile viitoare și orice alte modificări necesare. În așteptarea modificărilor finale convenite privind Acordul de asociere UE-Ucraina, Comisia Europeană propune instituirea de către Consiliul de cooperare UE-Ucraina a unui Comitet mixt la nivel de înalți funcționari.

Prin urmare, Comisia Europeană solicită Consiliului să adopte propunerea de decizie a Consiliului atașată.

Propunere de

DECIZIE A CONSILIULUI

privind poziția pe care Comunitățile și statele membre urmează să o adopte în cadrul Consiliului de cooperare instituit prin Acordul de parteneriat și cooperare de stabilire a unui parteneriat între Comunitățile Europene și statele membre ale acestora, pe de o parte, și Ucraina, pe de altă parte, cu privire la adoptarea Recomandării privind punerea în aplicare a Programului de asociere UE-Ucraina și a Deciziei de instituire a unui comitet mixt

CONSILIUL UNIUNII EUROPENE,

având în vedere articolul 1 din Decizia 98/149/CE, CECO, Euratom a Consiliului și a Comisiei din 26 ianuarie 1998 privind încheierea Acordului de parteneriat și cooperare dintre Comunitățile Europene și statele membre ale acestora, pe de o parte, și Ucraina, pe de altă parte,

având în vedere propunerea Comisiei[1],

întrucât:

1. Acordul de parteneriat și cooperare de stabilire a unui parteneriat între Comunitățile Europene și statele membre ale acestora, pe de o parte, și Ucraina, pe de altă parte, a fost semnat la 14 iunie 1994 și a intrat în vigoare la 1 martie 1998.

2. În prezent, Comunitățile Europene și statele membre negociază un acord de asociere cu Ucraina.

3. Părțile intenționează să pună în aplicare un program de asociere UE-Ucraina, care urmează să înlocuiască actualul plan de acțiune, să pregătească și să faciliteze punerea în aplicare timpurie a noului Acord de asociere UE-Ucraina, prin înțelegeri privind etapele concrete care trebuie parcurse pentru atingerea obiectivelor acestuia.

4. Se impune instituirea unui comitet pentru a evalua progresele realizate în punerea în aplicare a programului de asociere, precum și prioritățile viitoare și orice alte modificări necesare. Acest comitet mixt ar urma să funcționeze la nivel de înalți funcționari și ar trebui instituit de Consiliul de cooperare UE-Ucraina,

DECIDE:

Articol unic

Poziția pe care Comunitățile și statele membre ale acestora urmează să o adopte în cadrul Consiliului de cooperare, instituit prin Acordul de parteneriat și cooperare de stabilire a unui parteneriat între Comunitățile Europene și statele membre, pe de o parte, și Ucraina, pe de altă parte, în ceea ce privește punerea în aplicare a Programului de asociere UE-Ucraina, se întemeiază pe proiectul de recomandare a Consiliului de cooperare, anexat la prezenta decizie. Modificările ulterioare ale părților operaționale din programul de asociere de către Consiliul de cooperare se vor adopta, după caz, pe baza coordonării dintre Comunitate și statele sale membre.

Adoptată la Bruxelles, 22.7.2009.

Pentru Consiliu

Președintele

ANEXĂ 1 Proiect de recomandare privind punerea în aplicare a Programului de asociere UE-Ucraina

Consiliul de cooperare UE-Ucraina,

având în vedere Acordul de parteneriat și cooperare de stabilire a unui parteneriat între Comunitățile Europene și statele membre ale acestora, pe de o parte, și Ucraina, pe de altă parte – denumit în continuare Acordul de parteneriat și cooperare – în special articolul 85,

întrucât:

5. În conformitate cu articolul 85 din Acordul de parteneriat și cooperare, Consiliul de cooperare poate emite recomandări adecvate, de comun acord între cele două părți.

6. În conformitate cu articolul 102 din Acordul de parteneriat și cooperare, părțile adoptă orice măsuri de ordin general sau specific necesare îndeplinirii obligațiilor acestora care decurg din acord și se asigură că obiectivele stabilite în acord sunt îndeplinite.

7. Părțile la Acordul de parteneriat și cooperare negociază în prezent un acord de asociere, inclusiv o zonă de liber-schimb aprofundată și cuprinzătoare.

8. Părțile la Acordul de parteneriat și cooperare au convenit asupra textului Programului de asociere UE-Ucraina.

9. Programul de asociere UE-Ucraina va înlocui actualul Plan de acțiune UE-Ucraina, va pregăti și va facilita intrarea în vigoare timpurie a noului Acord de asociere UE-Ucraina, prin elaborarea și convenirea unor etape concrete care vor oferi îndrumări practice pentru astfel de pregătiri și pentru punerea în practică.

10. Programul de asociere are un dublu rol, de a stabili etape concrete în pregătirea Acordului de asociere și de a oferi un cadru mai amplu pentru scopul global de a realiza o asociere politică și o integrare economică mai aprofundată a Ucrainei cu Uniunea Europeană.

11. Programul de asociere este un document operațional, care va fi revizuit, în caz de nevoie, pe baza evaluărilor privind progresele realizate, menționate în secțiunea 3.9 a programului de asociere, și în vederea atingerii obiectivelor sale globale,

ADOPTĂ PREZENTA RECOMANDARE:

Articol unic

Consiliul de cooperare recomandă părților să pună în aplicare Programul de asociere UE-Ucraina din anexă, în măsura în care punerea în aplicare vizează pregătirea și punerea în aplicare a noului Acord de asociere UE-Ucraina.

Adoptată la [...]

Pentru Consiliul de cooperare

Președintele

ANEXĂ 2 Proiect de decizie de instituire a unui comitetului mixt

Consiliul de cooperare UE-Ucraina,

având în vedere Acordul de parteneriat și cooperare de stabilire a unui parteneriat între Comunitățile Europene și statele membre ale acestora, pe de o parte, și Ucraina, pe de altă parte – denumit în continuare Acordul de parteneriat și cooperare – în special articolul 88,

întrucât:

12. În conformitate cu articolul 88 din Acordul de parteneriat și cooperare, Consiliul de cooperare poate decide să instituie orice alt comitet sau organism special care să îl asiste în îndeplinirea sarcinilor sale, stabilindu-i componența, sarcinile și modul de funcționare.

13. Părțile la Acordul de parteneriat și cooperare negociază în prezent un acord de cooperare, inclusiv o zonă de liber-schimb aprofundată și cuprinzătoare.

14. Părțile la Acordul de parteneriat și cooperare au convenit asupra textului Programului de asociere UE-Ucraina.

15. Se impune instituirea unui comitet pentru a evalua progresele realizate în punerea în aplicare a Programului de asociere, precum și prioritățile viitoare și orice alte modificări necesare. Acest comitet mixt va funcționa la nivel de înalți funcționari,

DECIDE:

Articol unic

Consiliul de cooperare instituie un comitet mixt la nivel de înalți funcționari. Comitetul mixt va evalua progresele realizate în punerea în aplicare a Programului de asociere, precum și prioritățile viitoare și orice alte modificări necesare ale Programului de asociere.

Comitetul mixt se întrunește în mod periodic, cel puțin o dată pe an.

Adoptată la [...]

Pentru Consiliul de Cooperare

Președintele

[1] JO xxxxxxxx